चौथा और सबसे महत्वपूर्ण, कांग्रेस की नजर 2018 में होने वाले विधानसभा चुनावों तथा 2019 के लोकसभा चुनावों में बेहतर कारगुजारी दिखाने पर है। पार्टी जानती है कि चुनावों में गणित काम आता है। सोनिया ने साबित किया है कि वह यू.पी.ए. को एक साथ रख सकती हैं, हालांकि इसका आकार सिकुड़ रहा है। लोकसभा चुनावों के नजदीक यू.पी.ए. को और अधिक सहयोगियों की जरूरत होगी। शरद पवार, ममता बनर्जी, लालू प्रसाद यादव जैसे वरिष्ठ विपक्षी नेता शायद राहुल गांधी के नेतृत्व में काम करना पसंद नहीं करें, जबकि उन्हें सोनिया के साथ काम करने में कोई हिचकिचाहट नहीं है। माकपा नेता सीताराम येचुरी ने हाल ही में एक टी.वी. साक्षात्कार में कहा था कि सोनिया एक ऐसा गोंद हैं जिन्होंने यू.पी.ए. को बरकरार रखा है और उनके बिना यू.पी.ए. टूट जाएगा। इसलिए कांग्रेस कम से कम 2019 के चुनावों तक तो सोनिया को उनके पद पर बने रहना पसंद करती।